OBH 2405/1999.
Az állampolgári jogok országgyűlési biztosa általános helyettesének jelentése
Ügyintéző: dr. Szabó Zoltán

Az Alkotmány 2. § (1) bekezdésében deklarált jogállamiság és jogbiztonság, a 13. § (1) bekezdésében biztosított tulajdonhoz való jog, valamint az 59. § (1) bek. szerinti magánlakás sértetlenségéhez fűződő alkotmányos jogok tekintetében nem okoz alkotmányos visszásságot, ha a nyomozóhatóság bűncselekmény alapos gyanújának hiányában megtagadja a nyomozást.

A panaszos az Országgyűlési Biztosok Panaszirodáján történt meghallgatása alkalmával azt sérelmezte, hogy a nyomozóhatóság nem tett meg minden lehetséges intézkedést a bűncselekmény felderítése érdekében.

A rendelkezésre álló adatokból megállapítható, hogy panaszos 1999. 02. 05-én azért tett feljelentést a Budapesti XVIII. kerületi Rendőrkapitányságon, mert állítása szerint lakásából a különélő  lánya különböző használati tárgyakat, élelmiszert tulajdonított el. Tekintettel arra, hogy a nyomozás elrendelésének, illetve megtagadásának kérdésében megnyugtatóan nem tudtak állást foglalni, ezért feljelentés kiegészítését rendelték el. Az eljárás során beszerzett adatok alapján a nyomozóhatóság megállapította, hogy a feljelentett személy a panaszos lakásához kulccsal nem rendelkezik, erőszakos behatolásnak nyoma nem lelhető fel, továbbá a sértett férje a bűncselekményre utaló adatokról nem bírt tudomással. Mindezek alapján a nyomozóhatóság arra a következtetésre jutott, hogy a nyomozás elrendelésének a Büntetőeljárásról szóló 1973. évi I. tv. 12. §-ban megkívánt feltételei nem állnak fenn, ezért a nyomozás megtagadásáról hozott határozatot.

A feljelentő előterjesztett panaszát a Budapesti XVIII és XIX kerületi Ügyészség nem találta megalapozottnak, ezért azt elutasította.

Az ügy vizsgálatra során megállapítható volt, hogy a panasszal érintett nyomozóhatóságok a büntetőeljárás elrendelése feltételeinek körültekintő vizsgálatával, a jogszabályban biztosított lehetőségek felhasználásával eleget tettek kötelezettségüknek, ezért a fentiekben említett alkotmányos jogok tekintetében visszásságot nem okoztak, ezért a vizsgálatot megszüntetem.

Budapest, 1999. október 25.

Dr. Polt Péter